O‘zbekistonda yangi “sun’iy buyrak” markazlari ochiladi

Sog‘liqni saqlash vazirligi gemodializ (surunkali va o‘tkir buyrak yetishmovchiligida qonni tozalash usuli) xizmatining moddiy-texnik bazasini mustahkamlashda davom etmoqda, deya xabar beradi Uzbekistan Today. Davolashning ushbu turi surunkali va o‘tkir buyrak yetishmovchiligi bo‘lgan kishilarning umrini 15 va undan ko‘proq yilga uzaytirmoqda.

Gemodializga ehtiyoji bo‘lganlarning barchasini ta’minlash maqsadida Sog‘liqni saqlash vazirligi yangi markazlar tashkil qilmoqda. O‘tgan yili bir vaqtning o‘zida uch bemorga mo‘ljallangan jihozlar jamlanmasi yetti viloyatdagi shifoxonalarga yetkazilgan. Bu yil ular Sirdaryo, Jizzax, Samarqand, Qashqadaryo, Navoiy va Xorazm viloyatlari ko‘p tarmoqli tibbiyot markazlariga, shuningdek, Toshkent shahar nefrologiya markaziga keltiriladi.
Buyrak xastaliklariga chalingan va zaharlangan bemorlar uchun gemodializ davolashning bir qismi sifatida qo‘llaniladi va bemor tuzalganidan so‘ng bekor qilinadi. Surunkali va o‘tkir buyrak yetishmovchiligi bo‘lgan kishilarga esa gemodializ haftada 2—3 seans qo‘llanilishi zarur.
Sog‘liqni saqlash vazirligining gemodializ bo‘yicha bosh maslahatchisi Iskandar Yo‘ldoshevning ta’kidlashicha, vazirlikda gemodializ xizmatini rivojlantirish borasida uzoq muddatli reja ustida ishlanmoqda. Mamlakatdagi eng yirik gemodializ klinikasi — Toshkent shahar nefrologiya markazi bosh muvofiqlashtiruvchi muassasa bo‘lishi ko‘zda tutilgan. Bundan tashqari, surunkali va o‘tkir buyrak yetishmovchiligi bemorlari uchun avval viloyat, so‘ng tuman ko‘p tarmoqli markazlarida maxsus bo‘limlar ochiladi.